S-2628/2021

Mál þetta, sem dómtekið var 17. janúar 2022, er höfðað með ákæru, útgefinni af lögreglustjóranum á höfuðborgarsvæðinu 11. maí 2021, á hendur T-kvk-þgf R-kvk-þgf W-kvk-þgf, kt. [...], [...], [...], fyrir eftirtalin brot:

1. Umferðar- og lögreglulagabrot með því að hafa, aðfaranótt laugardagsins 2. nóvember 2019, ekið bifreiðinni [...] frá [...] í Reykjavík, án þess að nota öryggisbelti, án nægilegrar tillitssemi og varúðar miðað við ökuhraða við aðstæður og hraðatakmarkanir, óhæfum að stjórna henni örugglega vegna áhrifa slævandi lyfja og ávana- og fíkniefna (í blóði mældist amfetamín 220 ng/ml, kókaín 355 ng/ml, metamfetamín 60 ng/ml og klónazepam 21 ng/ml) og óhlýðnast fyrirmælum lögreglu svo sem hér greinir:

Ákærða óhlýðnaðist fyrirmælum lögreglu um að stöðva akstur bifreiðarinnar [...], sem gefin voru með ljós- og hljóðmerkjum lögreglubifreiðar, í Arnarbakka við Jörfabakka í Reykjavík, þar sem lögregla hugðist hafa afskipti af ákærðu, en ákærða virti að vettugi stöðvunarmerki lögreglu og jók þess í stað hraða bifreiðarinnar. Í kjölfarið hófst eftirför lögreglu, en ákærða ók bifreiðinni [...] áfram í átt að Kóngsbakka við Jöfrabakka á áætluðum 60 kílómetra hraða á klukkustund, þar sem leyfður hámarkshraði er 30 km á klukkustund. Í framhaldinu ók ákærða bifreiðinni áfram niður Álfabakka, til hægri á gatnamótum Álfabakka og Stekkjabakka, þar sem ákærða ók gegn rauðu umferðarljósi, yfir brúna til vinstri í átt að Nýbýlavegi, inn í gegnum hringtorg við Nýbýlaveg, þar sem ákærða ók heilan hring á hringtorginu og aftur út á aðrein inn á Reykjanesbraut til suðurs. Á Reykjanesbraut við Smáralind ók ákærða, sem þá var veitt eftirför af tveimur lögreglubifreiðum, á áætluðum 160 km hraða á klukkustund, þar sem leyfður hámarkshraði er 80 km á klukkustund. Á Reykjanesbraut, móts við IKEA í Garðabæ, reyndi lögregla að stöðva akstur ákærðu en hún ók yfir tvær naglamottur sem lögregla hafði komið fyrir á akreininni. Á móts við Kaplakrika í Hafnarfirði reyndi lögregla að stöðva akstur ákærðu með því að aka lögreglubifreiðinni [...] í veg fyrir bifreiðina sem ákærða ók. Ákærða stöðvaði hins vegar ekki akstur bifreiðarinnar [...] fyrr en hún ók utan í vinstri hlið lögreglubifreiðarinnar [...].

Telst háttsemi þessi varða við 1. mgr. 7. gr., 2., sbr. 5. mgr. og 3. mgr. 37. gr., 1., sbr. 2. mgr. 48. gr., 1., sbr. 2. mgr. 50. gr., 1. mgr. 77. gr., sbr. 1. mgr. 95. gr. umferðarlaga nr. 77/2019 og 19. gr., sbr. 44. gr. lögreglulaga nr. 90/1996.

2. Umferðarlagabrot með því að hafa, aðfaranótt laugardagsins 7. desember 2019, ekið bifreiðinni [...] óhæf til að stjórna henni örugglega vegna áhrifa slævandi lyfja og ávana- og fíkniefna (í blóði mældist kókaín 235 ng/ml, alprazólam 43 ng/ml og klónazepam 20 ng/ml) um Faxafen í Reykjavík, við hús nr. [...], þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 48. gr. og 1., sbr. 2. mgr. 50. gr. og 1., sbr. 1. mgr. 95. gr. umferðarlaga nr. 77/2019.

3. Umferðarlagabrot með því að hafa, fimmtudaginn 30. júlí 2020, ekið bifreiðinni [...] svipt ökurétti og óhæf til að stjórna henni örugglega vegna áhrifa ávana- og fíkniefna (í blóði mældist amfetamín 275 ng/ml og metamfetamín 100 ng/ml) norður [...] í Reykjanesbæ, að bifreiðastæði við [...], þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

4. Umferðarlagabrot með því að hafa, laugardaginn 1. ágúst 2020, ekið bifreiðinni [...] svipt ökurétti og óhæf til að stjórna henni örugglega vegna áhrifa ávana- og fíkniefna (í blóði mældist amfetamín 1700 ng/ml og metamfetamín 190 ng/ml) norður Bústaðaveg í Reykjavík, að Snorrabraut, þar sem lögregla stöðvaði aksturinn og að hafa ekið bifreiðinni án þess að hafa notað öryggisbelti við akstur og án þessað gæta þess að farmur byrgði eigi útsýni ákærðu.

Telst háttsemi þessi varða við 1., sbr. 2. mgr. 50. gr., 1. mgr. 58. gr. og 1. mgr. 77. gr., 1. mgr. 80. gr. sbr. 1. mgr. 94. gr. og 1. mgr. 95. gr. umferðarlaga nr. 77/2019.

5. Umferðarlagabrot með því að hafa, laugardaginn 8. ágúst 2020, ekið bifreiðinni [...] svipt ökurétti og óhæf til að stjórna henni örugglega vegna áhrifa ávana- og fíkniefna (í blóði mældist amfetamín 930 ng/ml og metamfetamín 510 ng/ml) vestur Vesturlandsveg við Skálatún í Reykjavík, þar sem lögregla stöðvaði aksturinn og að hafa ekið bifreiðinni án þess að hafa notað öryggisbelti við aksturinn og að hafa notað farsíma án handfrjáls búnaðar við aksturinn.

Telst háttsemi þessi varða við 1., sbr. 2. mgr. 50. gr., 1. mgr. 57. gr., 1. mgr. 58. gr., og 1. mgr. 77. gr., sbr. 1. mgr. 94. gr. og 1. mgr. 95. gr. umferðarlaga nr. 77/2019.

6. Rangar sakargiftir með því að hafa, er lögregla hafði afskipti af ákærðu í því tilviki sem frá greinir í ákærulið 5, á sömu stund og stað, tjáð lögreglu ranglega að hún héti A, að kennitala sín væri [...], og með því leitast við að koma því til leiðar að fyrrnefnd A yrði sökuð um brot þau er greinir í ákærulið 5.

Telst háttsemi þessi varða við 1. mgr. 148. gr. almennra hegningarlaga nr. 19/1940.

7. Umferðarlagabrot með því að hafa, aðfaranótt mánudagsins 24. ágúst 2020, ekið bifreiðinni [...] svipt ökurétti og óhæf til að stjórna henni örugglega vegna áhrifa slævandi lyfja og ávana- og fíkniefna (í blóði mældist amfetamín 240 ng/ml, metamfetamín 1400 ng/ml og klónazepam 47 ng/ml ) norður Frakkastíg í Reykjavík, að gatnamótum Frakkastígs/Njálsgötu, þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 48. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

8. Umferðarlagabrot með því að hafa, aðfaranótt föstudagsins 18. september 2020, ekið bifreiðinni [...] svipt ökurétti og óhæf til að stjórna henni örugglega vegna áhrifa ávana- og fíkniefna (í blóði mældist amfetamín 100 ng/ml og metamfetamín 300 ng/ml) vestur Hátún í Reykjavík, að bifreiðastæði við Fíladelfíu kirkju, þar sem lögregla hafði afskipti af ákærðu.

Telst háttsemi þessi varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

9. Umferðarlagabrot með því að hafa, miðvikudaginn 28. október 2020, ekið bifreiðinni [...] svipt ökurétti og óhæf til að stjórna henni örugglega vegna áhrifa slævandi lyfja og ávana- og fíkniefna (í blóði mældist amfetamín 850 ng/ml, díazepam 51 ng/ml, klónazepam 76 ng/ml, nordíazepam 31 ng/ml og tramadól 40 ng/ml) um Stekkjarbakka í Reykjavík, að bifreiðastæði við Aktu taktu, þar sem lögregla hafði afskipti af ákærðu.

Telst háttsemi þessi varða við 1., sbr. 2. mgr. 48. gr., 1., sbr. 2. mgr. 50. gr. og 1. mgr.58. gr., sbr. 1. mgr. 95. gr. umferðarlaga nr. 77/2019.

10. Þjófnað með því að hafa, miðvikudaginn 28. október 2020, stolið fatnaði að verðmæti 9.995 krónur úr verslun New Yorker, að Kringlunni 1 í Reykjavík.

Telst háttsemi þessi varða við 1. mgr. 244. gr. almennra hegningarlaga nr. 19/1940.

11. Nytjastuld og umferðarlagabrot með því að hafa, mánudaginn 30. nóvember 2020, í heimildarleysi tekið bifreiðina [...], í eigu B, kt. [...], þar sem hún stóð við [...] í Reykjavík og ekið henni þaðan, svipt ökurétti og óhæf til að stjórna henni örugglega vegna áhrifa slævandi lyfja og ávana- og fíkniefna (í blóði mældist amfetamín 455 ng/ml, klónazepam 5,6 ng/ml, metamfetamín 45 ng/ml, oxazepam 130 ng/ml og oxýkódon 25 ng/ml) um Spöngina í Reykjavík, til móts við verslun ÁTVR, þar sem lögregla stöðvaði aksturinn.

Telst háttsemi þessi varða við 1. mgr. 259. gr. almennra hegningarlaga nr. 19/1940 og 1., sbr. 2. mgr. 48. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

12. Þjófnað og skjalafals með því að hafa, aðfaranótt miðvikudagsins 23. desember 2020, stolið tveimur skráningarmerkjum af bifreiðinni [...]og í blekkingarskyni sett þau á fram- og afturhlið bifreiðar ákærðu sem bera átti skráningarmerkin [...], en lögregla kom að ákærðu í farþegasæti bifreiðarinnar við bensínstöð Orkunnar við Suðurfell í Reykjavík.

Telst háttsemi þessi varða við 1. mgr. 157. gr. og 1. mgr. 244. gr. almennra hegningarlaga nr. 19/1940.

13. Umferðarlagabrot með því að hafa, aðfaranótt laugardagsins 9. janúar 2021, ekið bifreiðinni [...] svipt ökurétti og óhæf til að stjórna henni örugglega vegna áhrifa slævandi lyfja og ávana- og fíkniefna (í blóði mældist amfetamín 860 ng/ml, metamfetamín 25 ng/ml, aplrazólam 47 ng/ml, díazepam 32 ng/ml og nordíazepam 72 ng/ml), um Skógarsel í Reykjavík, þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 48. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

14. Umferðarlagabrot með því að hafa, föstudaginn 29. janúar 2021, ekið bifreiðinni [...] svipt ökurétti og óhæf til að stjórna henni örugglega vegna áhrifa slævandi lyfja og ávana- og fíkniefna (í blóði mældist amfetamín 650 ng/ml og klónazepam 34 ng/ml), um Gylfaflöt og að Strandvegi í Reykjavík, þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 48. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

15. Umferðarlagabrot með því að hafa, þriðjudaginn 2. febrúar 2021, ekið bifreiðinni [...] svipt ökurétti og óhæf til að stjórna henni örugglega vegna áhrifa slævandi lyfja og ávana- og fíkniefna (í blóði mældist amfetamín 35 ng/ml, kókaín 100 ng/ml, metamfetamín 95 ng/ml og klónazepam 66 ng/ml), um Strandveg við Gufunes í Reykjavík, þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 48. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

16. Umferðar- og fíkniefnalagabrot með því að hafa, sunnudaginn 7. mars 2021, ekið bifreiðinni [...] svipt ökurétti, án þess að hafa notað öryggisbelti við aksturinn og óhæf til að stjórna henni örugglega vegna áhrifa slævandi lyfja og ávana- og fíkniefna (í blóði mældist amfetamín 565 ng/ml, metamfetamín 1000 ng/ml og klónazepam 30 ng/ml), við verslun Bónuss í Skeifunni í Reykjavík, þar sem lögregla stöðvaði aksturinn. Við öryggisleit á ákærðu fann lögregla 1,31 grömm af amfetamíni í fórum ákærðu og lagði hald á.

Telst háttsemi þessi varða við 1., sbr. 2. mgr. 50. gr., 1. mgr. 58. gr., sbr. 1. mgr. 95. gr. og 1. mgr. 77. gr., sbr. 1. mgr. 94. gr. umferðarlaga nr. 77/2019 og 2. gr., sbr. 5. og 6. gr. laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærða verði dæmd til refsingar, til greiðslu alls sakarkostnaðar og til að sæta sviptingu ökuréttar skv. 101. umferðarlaga nr. 50/1987. Krafist er upptöku á 1,31 gaf amfetamíni, sem hald var lagt á, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga. Verjandi ákærðu krefst vægustu refsingar sem lög leyfa og hæfilegrar þóknunar sér til handa.

Ákærða hefur skýlaust játað brot sín. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru.

Ákærða er fædd í [...]. Samkvæmt framlögðu sakavottorði, dagsettu 6. maí 2021, hefur henni áður verið gerð refsing fyrir þjófnað en þau brot koma ekki til skoðunar við ákvörðun refsingar í máli þessu þar sem ítrekunaráhrif þeirra eru fallin niður, sbr. 3. mgr. 71. gr. almennra hegningarlaga nr. 19/1940. Með dómi 29. apríl 2020 var ákærðu gert að greiða sekt m. a. fyrir akstur undir áhrifum ávana- og fíkniefna. Var ákærða einnig svipt ökurétti í tvö ár og fjóra mánuði frá 9. júní 2020.

Ákærða er nú sakfelld fyrir fjögur hegningarlagabrot og 13 umferðarlagabrot. Umferðarlagabrotin voru framin á tímabilinu 2. nóvember 2019 til 7. mars 2021. Í þeim tilvikum ók ákærða undir áhrifum slævandi lyfja og/eða ávana- og fíkniefna og í tíu tilvikum, að auki svipt ökurétti.

Brot samkvæmt 1. og 2. tölul. ákæru voru framin fyrir uppsögu framangreinds dóms frá 29. apríl 2020 og verður ákærðu því dæmdur hegningarauki vegna þeirra, sbr. 78. gr. almennra hegningarlaga nr. 19/1940.

Stærsti hluti brota ákærðu varða sektum. Akstur undir áhrifum ávana- og fíkniefna og slævandi lyfja teljast vera brot öðru sinni að frátöldum þeim sem að ofan greinir sem teljast til fyrsta brots. Þá eru þau tilvik þar sem ákærða er sakfelld fyrir sviptingarakstur talin til fyrsta brots þeirrar tegundar.

Við ákvörðun refsingar er litið til skýlausrar játningar ákærðu. Hún kveðst nýlega hafa farið í meðferð og sé nú edrú. Einnig er litið til sakarferils ákærðu, sem ekki er langur. Hún hefur áður verið dæmd til skilorðsbundinnar refsingar, nú síðast í apríl 2014 en fullnustu refsingarinnar var þá frestað í þrjú ár og stóðst hún það skilorð. Til þyngingar horfir að brot ákærða voru fjölmörg en akstur undir áhrifum ávana- og fíkniefna og slævandi lyfja er alvarlegt brot sem skapar verulega hættu í umferðinni. Þá er til þess litið að brotavilji ákærðu var einbeittur.

Með hliðsjón af framangreindu og 5., 6. og 8. tl. 1. mgr. 71. gr. almennra hegningarlaga svo og 77. gr. og 78. gr. laganna, þykir refsing ákærðu hæfilega ákveðin fangelsi í fimm mánuði en fresta skal fullnustu refsingarinnar og falli hún niður að liðnum þremur árum frá birtingu dóms þessa haldi ákærða almennt skilorð 57. gr. laga nr. 19/1940.

Með vísan til lagaákvæða í ákæru er ákærða svipt ökurétti í fimm ár frá 8. október 2022 að telja.

Með vísan til lagaákvæða í ákæru er gert upptækt til ríkissjóðs 1,31 gramm af amfetamíni, sem lögregla lagði hald á við rannsókn málsins.

Ákærða greiði málsvarnarþóknun skipaðs verjanda síns, Þ-kk-ef Þ-kk-ef lögmanns sem þykja hæfileg 300.000 krónur og þóknun Á-kvk-ef L-kvk-ef L-kvk-ef lögmanns, tilnefnds verjanda á rannsóknarstigi í tengslum við 1. ákærulið, 23.560 krónur, og 2.134.859 krónur í annan sakarkostnað. Þóknanir lögmanna eru að meðtöldum virðisaukaskatti og við ákvörðunina er litið til reglna Dómstólasýslunnar nr. 2/2021.

S-kvk-nf H-kvk-nf héraðsdómari kveður upp dóminn.

DÓMSORÐ:

Ákærða, T-kvk-nf R-kvk-nf W-kvk-nf, sæti fangelsi í fimm mánuði en fresta skal fullnustu refsingarinnar og falli hún niður að liðnum þremur árum frá birtingu dóms þessa, haldi ákærða almennt skilorð 57. gr. laga nr. 19/1940.

Ákærða er svipt ökurétti í fimm árfrá 8. október 2022 að telja.

Upptækt er gert til ríkissjóðs 1,31 gramm af amfetamíni.

Ákærða greiði málsvarnarþóknun skipaðs verjanda síns, Þ-kk-ef Þ-kk-ef lögmanns, 300.000 krónur, og Á-kvk-ef L-kvk-ef L-kvk-ef lögmanns, 23.560 krónur, og 2.134.859 krónur í annan sakarkostnað.

S-kvk-nf H-kvk-nf